Tiedotusvälineille 12.5.2010
LAARITALKOOT KäYNNISTYVäT
Ympäristöjärjestö Dodo ry:n laaritalkoot tuovat kerrostaloasukkaille viljelymahdollisuuksia
Dodolaiset haluavat kannustaa kaupunkilaisia omaehtoiseen ruokakasvien viljelyyn. Laaritalkoot on taloyhtiöille tarjottu palvelu, jonka avulla tavallinen kerrostaloasukas voi luoda pihalleen yhteisöllisen kaupunkiviljelmän. Viljelykausi alkaa toukokuussa, ja Dodon kaupunkiviljelijät aloittavat nyt yhdessä taloyhtiöiden kanssa viljelylaarien rakentelun ja siementen kylvämisen. 
Kaupunkiviljelijät aloittivat toimintansa keväällä 2009. Kesän aikana
dodolaiset valtasivat vihannesviljelmille joutomaata Keski-Pasilan
Veturitalleilta, pystyttivät perunatorneja Suvilahden vanhalle
voimala-alueelle, jakoivat parveke- ja pihaviljelyn aloituspakkauksia
festareilla ja tekivät sissiviljelyiskuja Helsingin keskustaan.
Syksyllä nautittiin isolla joukolla Pasilan laarien upeasta sadosta,
kuten mangoldeista, erilaisista kaaleista, juureksista, maissista ja
pavuista.
Laajan positiivisen huomion innostamana viljelijät jatkavat
toimintaansa kesällä 2010 ja aloittavat useita uusia projekteja.

KAUPUNKIVILJELYSESONKI ALKAA TOUKOKUUSSA
*Laaritalkoissa* levitetään ideaa viljelylaarien pystyttämisestä esimerkiksi kerrostalojen pihoille. Dodon viljelijäaktivistit avustavat yhteensä kymmenen laariviljelmän kasaamisessa niitä jo tilanneille pihoille eri puolilla Helsinkiä. Laarit ja tykötarpeet toimitetaan suoraan kotipihalle, viljelmät pystytetään yhdessä asukkaiden kanssa ja tilaajille tarjotaan perusohjeet viljelmän hoitoon. 
Ensimmäiset laaritalkoot ovat herttoniemeläisen kerrostalon pihalla 12.5, ja sen jälkeen laareja rakennellaan lähes joka viikonloppu eri taloyhtiöiden pihoille, esimerkiksi Roihuvuoreen 15.5. ja Kallioon 21.5, osana Kallio Kukkii – festarien ohjelmaa. Siemenet on hankittu, ja sokeriherneet, retiisit ja punajuuret odottavat jo multaan pääsyä!
*Urbaani mehiläistarhaus* on yksi kesän uusista kokeiluista, ja dodolaiset ovat perustamassa omia mehiläispesiä Lapinlahden alueelle yhteistyössä kumppanuustalo Hannan ja Pro Lapinlahti ry:n kanssa.    
*Kalasataman* alueelle on suunnitteilla laarimuotoinen palsta-alue yhteistyössä suunnittelutoimisto Part Oy:n kanssa. Kolmekymmentä uutta kaupunkiviljelijää rakentaa talkoillen viljelyalueen su 23.5. 
*Kaupunginosaviljelmiä* on syntymässä Tullinpuomin leikkipuistoon paikallisten perheiden voimin, ja Viikkiin on rakennettu viljelylaareja yliopisto – opiskelijoiden toimesta. 
*Koulutustilaisuuksia*: Permakulttuuriin tutustutaan Annalassa (Hämeentie 154) la 15.5. klo 11 – 16. Permakulttuuri on luova suunnittelutekniikka ja käytännöllinen menetelmä ekologisesti kestävien ympäristöjen ja ihmisyhteisöjen luomiseen. Yhteistyössä Hyötykasviyhdistyksen, Siirtymäliikkeen ja Vision kanssa. 
Lisäksi kauden aikana jatketaan viljelyä Keski-Pasilan joutomaalla ja suunnitellaan kaupunginosakohtaisia viljelmiä yhdessä kaupunginosayhdistysten kanssa. Pitkin kesää järjestetään sissiviljelyiskuja Helsingin kaunistamiseksi sekä pieniä info- ja koulutustilaisuuksia. Alkavia viljelyprojekteja on tiedossa myös Tampereella, Turussa ja Hyvinkäällä. Syksyllä viljelykesän kruunaavat mm. Urbaani Sadonkorjuupyöräily ja Kaupunkiviljelyillallinen. 
*Lue lisää* kevään ja kesän 2010 urbaaneista viljelysuunnitelmista tämän viestin lopusta. 
 *Pysy kartalla ja liity Facebook-ryhmään* Löydät ryhmän nimellä Kaupunkiviljelyä!
*Lisätiedot ja haastattelupyynnöt* 
Salla Kuuluvainen, kaupunkiviljelyn tiedotus, Dodo ry
puh. 040 766 8218
salla.kuuluvainen@dodo.org

Pinja Sipari, kaupunkiviljelyvastaava, Dodo ry
puh. 050 461 76 78  pinja.sipari@dodo.org 
*************************************************************
MIKÄ ON DODO RY? 
Dodo ry on vuonna 1995 perustettu kaupunkilainen ympäristöjärjestö. Dodo käsittelee ympäristöongelmia yhteiskunnallisesti ja yksinkertaistamatta, turhaa vastakkainasettelua välttäen ja eri näkökulmista. Dodo järjestää vuosittain Megapolis-festivaalin ja toteuttaa hankkeita Suomen suurimmissa kaupungeissa sekä Malissa ja Madagaskarilla.
Dodon mielestä ympäristöongelmiin ja ilmastonmuutokseen täytyy etsiä ratkaisuja siellä, missä maailman ihmisistä yli puolet elää - kaupungeissa. Kaupunkiviljely on iso asia siksi, että kolmasosa kaupunkilaiselämän ympäristövaikutuksista liittyy ruokaan: sen kasvattamiseen, kuljettamiseen, valmistamiseen, syömiseen ja pois heittämiseen.
Vuonna 2010 Dodo-toiminnan kattoteemana on Kaupunkien rytmit. Mietimme, miten lähivuosien suurimpia yhteiskunnallisia ongelmia ratkaistaan nopealla aikataululla ja millaiset kaupungit sekä kaupunkilainen elämäntapa synnyttävät rytmiltään miellyttävän, vähän luonnonvaroja kuluttavan yhteiskunnan.
Lue lisää: http://www.dodo.org
*************************************************************
DODO RY:N KAUPUNKIVILJELYKAUSI 2010
*TOUKOKUU*
Laaritalkoot käynnistyvät 12.5. Viljelytalkoolaiset pystyttävät laariviljelmiä kymmenelle kerrostalopihalle Helsingissä.
Kalasatamassa on laarimuotoisen palsta – alueen rakennus – ja kylvötalkoot 23.5.
*KESÄ-HEINÄKUU*
12.6 Kaupunkiviljelyfestivaali Kalasataman viljelmällä ja kaupunkiviljely.fi – sivuston julkistustilaisuus. Kylvötalkoot, musiikkia, viljelyneuvontaa ja taimien myyjiä! 
Guerilla Gardening -iskuja Helsingissä.
Infoja ja pienimuotoisia koulutuksia, aiheina mm. villivihannesten keruu, kompostointi ja vesiviljely.
Keski-Pasilan ja Kalasataman viljelmät täydessä käynnissä! 
*ELO-SYYSKUU*
Urbaani Sadonkorjuupyöräily. Ajamme ympäri Helsinkiä ja keräämme kaupungissa villinä kasvavaa ruokaa, kuten aroniaa, omenoita, tyrniä ja pähkinöitä.
Kaupunkiviljelyillallinen. Mittava ja tyylikäs illallistilaisuus, jossa nautitaan Helsingin alueella kasvatetusta ruuasta loihdittu ateria kiinnostavassa paikassa. Samantyyppisiä tilaisuuksia on järjestetty aiemmin mm. Yhdysvalloissa, ja Dodo ry rantauttaa idean myös Suomeen.